Kuri uyu wa Gatandatu mu gikorwa cy'umuganda rusange, Kompanyi icuruza umukino w'amahirwe, Lucky Bet yakoranye umuganda n'abatuye mu murenge wa Kimisagara inatanga imisanzu y'ubwisungane mu kwivuza y'abantu batishoboye barenga 600.
Kambabazi Dancilla atuye mu mudugudu w'Amahoro, ni umupfakazi ufite abana bane adafitiye ubushobozi bwo kwishyurira ubwisungane mu kwivuza.
Ashima iyi kompanyi ya Lucky Bet imuhaye ubu bufasha avuga ko buruta ubundi bwose kuko nta kiguranwa ubuzima bwe n'ubw'abana be.
Ati "Nta kindi nakoraga mbere ntarabona mutuelle de sante uretse kwiyambaza Imana gusa, maze bakarembera mu nzu."
Umuyobozi wa Lucky Bet mu Rwanda, Rwamasunzu Patrick avuga ko batagarukira mu guha amahirwe abantu gutombora amafaranga, ahubwo ko banafasha abatishoboye kugera ku buzima bwiza kuko n'imikino yabo igamije kuzamura imibereho y'abaturage.
Ati "Kugira ngo abantu bakore ni uko bagomba kugira ubuzima bwiza, ni yo mpamvu twatangije umuganda dusohoza mu gutanga ubwishingizi mu kwivuza kuko twifuzaga ko abaturage bo mu murenge wa Kimisagara bagira ubuzima bwiza."
Rwamasunzu avuga ko ibikorwa nk'ibi bigamije gufasha abatishoboye no kuzamura umuryango nyarwanda bizakomereza mu yindi mirenge itandukanye mu gihugu hose.
Mukandahirwa Odette uri gukora mu mwanya w'Umunyamabanga Nshingwabikorwa w'umurenge wa Kimisagara, avuga ko iyi kompanyi iri mu bafatanyabikorwa b'indashyikirwa b'ubuyobozi.
Ngo ibi bikorwa byombi byo kwishyurira Mutuelle abatishoboye no gukora umuhanda uhuza Kimisagara na Gitega, bizazamura imibereho y'abaturage.
Mukandahirwa yibukije abaturage ko nubwo abaterankunga babafashije muri uyu muganda ariko bagomba kumenya ko uruhare rwo kwizamura ari bo barufite.
Yanasabye imiryango itarishyura imisanzu ya Mutuelle de Sante kubikora vuba kugira ngo igihe cyo kurangiza kwishyura (Nyakanga) kizagere barabirangije.
Lucky Bet isanzwe ikora ibikorwa nk'ibi byo guteza imbere igihugu n'abagituye, ifite abanyeshuri yishyurira amafaranga y'ishuri buri mwaka, ikanatera inkunga igikorwa cyo guhuza abavutse ari impanga mu Rwanda (Rwanda Twins family) kiba buri mwaka.
Kugerageza amahiwe muri Lucky Bet, umuntu akoresha ibiceri 300 Frw, akaba ashobora gutombora agera kuri miliyoni 15 Frw. Ingero ni nyinshi z'abamaze gutombora aka kayabo ubu basezereye ubukene.
Kugeza ubu Kompanyi ya Lucky Bet ifite amashami agera ku 150 mu gihugu hose, bafite abakozi basaga 400 bakirana ubwuzu buri wese wifuza kugerageza amahirwe.
Daddy SADIKI RUBANGURA
UMUSEKE.RW